SKRIFTLIG FORESPØRGSEL P-0233/02

af Torben Lund (PSE) til Kommissionen

(31. januar 2002)

Om: Forslag fra Kommissionen til en EF-handlingsplan for nedsættelse af utilsigtet bifangst af søfugle ved langlinefiskeri

På verdensplan trues tusindvis af stormsvaler, albatrosser og andre søfugle af langlinefiskeri. Som svar herpå har FN's Levnedsmiddel- og Landbrugsorganisation (FAO) vedtaget en international handlingsplan om søfugle, i henhold til hvilken hver medlemsstat, herunder EF, skal udarbejde en national handlingsplan for nedsættelse af bifangster af søfugle.

I betragtning af, at Generaldirektoratet for Miljø har til opgave at integrere miljøhensyn i andre politikker, herunder fiskeripolitikken, hvornår vil Kommissionen da tage skridt og hvilke til at sikre gennemførelse af den internationale FAO-plan om søfugle og af de afværge- og forskningsforanstaltninger der foreslås for Fællesskabets og tredjelandes farvande?

Svar afgivet på Kommissionens vegne af Margot Wallström

(27. februar 2002)

Det problem, det ærede medlem omtaler, synes først og fremmest at berøre albatrosser og andre arter i de sydlige have. Det ser ud til, at problemet især forårsages af skibe fra tredjelande, som fisker i internationale eller egne farvande. Fællesskabet har ikke direkte retlig kompetence til at kontrollere sådanne skibes virksomhed i disse områder, men det vil fortsat arbejde for, at de regionale fiskeriorganisationer tager de nødvendige skridt til at løse problemet.

Fællesskabet deltog i forberedelserne af den internationale handlingsplan for nedbringelse af utilsigtet bifangst af havfugle ved langlinefiskeri, som dernæst blev godkendt af FN's Levnedsmiddel- og Landbrugsorganisation (FAO) og dennes kontraherende parter. Af godkendelsen følger, at der på frivilligt grundlag skal udarbejdes en handlingsplan på statsplan. Fællesskabet er derfor i færd med at forberede en handlingsplan for Fællesskabet, som skal forelægges på det næste møde i Fiskerikomitéen (COFI, februar 2003). På det seneste COFI (februar 2001) forelagde Fællesskabet en foreløbig handlingsplan, som understreger behovet for bedre vurdering af utilsigtede bifangster af havfugle ved langlinefiskeri.

Når en regional fiskeriorganisation, som Fællesskabet er part i, har vedtaget foranstaltninger til beskyttelse af havfugle, er disse foranstaltninger konsekvent blevet gennemført i Fællesskabets lovgivning.

Kommissionen for Bevarelse af de Maríne Levende Ressourcer i Antarktis (CCAMLR, som Fællesskabet er part i) har truffet følgende forholdsregler for de antarktiske farvande, og de er inkorporeret i Fællesskabet fiskerilovgivning(1),(2):

- anvendelse af line forsynet med plastserpentiner til afskrækkelse af fugle

- anvendelse af synk, så linen synker hurtigere og således indebærer mindre risiko

- forbud mod udtømning af affald på havet, da dette tiltrækker fugle

- udsætning af langliner om natten, da albatrosser og andre havfugle normalt fouragerer ved dagslys

- kun anvendelse af optøet agn.

Nogle af eller alle disse foranstaltninger vil om nødvendigt kunne gennemføres i andre områder. Fremsættes der forslag om sådanne foranstaltninger, skal de imidlertid vedtages og gennemføres inden for rammerne af den fælles fiskeripolitik. Kommissionen vil som et generelt princip foreslå foranstaltninger til at undgå de negative konsekvenser af langlinefiskeri for havfugle, når og hvis der er seriøs dokumentation for, at der foreligger et sådant problem, og at det kun kan løses tilfredsstillende gennem indgriben på fællesskabsplan.

Der foreligger ikke klare data om, i hvor høj grad problemet gør sig gældende i Fællesskabets farvande eller i forbindelse med fiskeri fra fællesskabsskibe uden for CCAMLAR-konventionens område. I forbindelse med forberedelserne af Fællesskabets handlingsplan for nedbringelse af utilsigtet bifangst af havfugle ved langlinefiskeri anmodede Kommissionen medlemsstaterne om at fremkomme med kommentarer. Det fremgik ikke af medlemsstaternes kommentarer, at de anså disse bifangster for at være et problem for deres fiskeri.

(1) Rådets forordning (EF) nr. 66/98 af 18. december 1997 om visse bevarelses- og kontrolforanstaltninger gældende for fiskeriaktiviteter i Antarktis og om ophævelse af forordning (EF) nr. 2113/96, EFT L 6 af 10.1.1998.

(2) Rådets forordning (EF) nr. 2479/98 af 12. november 1998 om ændring af forordning (EF) nr. 66/98 om visse bevarelses- og kontrolforanstaltninger gældende for fiskeriaktiviteter i Antarktis, EFT L 309 af 19.11.1998.